
PATVIRTINTA

Seimo laikinosios tyrimo komisijos dėl 2007 m. Nacionalinėje energetikos strategijoje suformuluotų siekių įgyvendinimo rezultatų įvertinimo ir situacijos energetikos sektoriuje išaiškinimo

2013 m. birželio 19 d. posėdyje

PAKEISTA
Seimo laikinosios tyrimo komisijos dėl 2007 m. Nacionalinėje energetikos strategijoje suformuluotų siekių įgyvendinimo rezultatų įvertinimo ir situacijos energetikos sektoriuje išaiškinimo

2013 m. spalio 9 d. posėdyje

LIETUVOS RESPUBLIKOS SEIMAS

SEIMO LAIKINOJI TYRIMO KOMISIJA DĖL 2007 M. NACIONALINĖJE ENERGETIKOS STRATEGIJOJE SUFORMULUOTŲ SIEKIŲ ĮGYVENDINIMO REZULTATŲ ĮVERTINIMO IR SITUACIJOS ENERGETIKOS SEKTORIUJE IŠSIAIŠKINIMO

REGLAMENTAS

BENDROSIOS NUOSTATOS
1. Šis Reglamentas nustato Lietuvos Respublikos Seimo 2013 m. birželio 11 d. nutarimu Nr. XII-358 „Dėl Seimo laikinosios tyrimo komisijos dėl 2007 m. Nacionalinėje energetikos strategijoje suformuluotų siekių įgyvendinimo rezultatų įvertinimo ir situacijos energetikos sektoriuje išsiaiškinimo“ sudarytos Seimo laikinosios tyrimo komisijos dėl 2007 m. Nacionalinėje energetikos strategijoje suformuluotų siekių įgyvendinimo rezultatų įvertinimo ir situacijos energetikos sektoriuje išsiaiškinimo (toliau – Komisija) darbo tvarką.
2. Komisija savo veikloje vadovaujasi Lietuvos Respublikos Konstitucija, Lietuvos Respublikos Seimo statutu, Lietuvos Respublikos Seimo laikinųjų tyrimo komisijų įstatymu, šiuo Reglamentu bei kitais teisės aktais.

KOMISIJOS NARIAI IR APTARNAUJANTIS PERSONALAS
3. Komisijos pirmininkas:

3.1. organizuoja Komisijos darbą, sudaro jos posėdžių darbotvarkių projektus;

3.2. vadovauja rengiant Komisijai svarstyti teikiamus klausimus;

3.3. šaukia Komisijos posėdžius ir jiems pirmininkauja;

3.4. vadovauja Komisiją aptarnaujančių asmenų darbui;

3.5. vykdo kitus teisės aktų suteiktus įgaliojimus.

4. Komisija gali pavesti Komisijos nariui ar Komisijos narių grupei atlikti atskiras su Komisijos veikla susijusias funkcijas.

5. Komisiją aptarnauja Lietuvos Respublikos Seimo kanceliarija. Prireikus Komisijai teikia pagalbą kitos valstybės institucijos.

KOMISIJOS VEIKLOS FORMA
6. Komisija savo kompetencijai priklausančius klausimus svarsto ir sprendimus priima posėdžiuose.

7. Komisijos posėdžius šaukia ir jiems pirmininkauja Komisijos pirmininkas. 
8. Komisijos posėdžiai paprastai rengiami Lietuvos Respublikos Seimo rūmuose Komisijos pirmininko paskirtu laiku.

9. Komisijos posėdis yra teisėtas, kai jame dalyvauja daugiau kaip pusė Komisijos narių.

10. Jei Komisijos narys posėdyje dalyvauti negali, jis privalo apie tai pranešti Komisijos pirmininkui.

11. Negalintys dalyvauti Komisijos posėdyje Komisijos nariai savo nuomonę svarstomais klausimais gali pateikti raštu. Raštu pateikta nuomonė turi būti paskelbta posėdyje.

12. Komisijos posėdžiai yra atviri. Jeigu nagrinėjamas klausimas yra susijęs su valstybės paslaptimi, komisijos posėdžiai uždari visiems asmenims, išskyrus kviestuosius. Kitais atvejais komisija rengti uždarus posėdžius gali tik gavusi Lietuvos Respublikos Seimo pritarimą.

PASIRENGIMAS KOMISIJOS POSĖDŽIUI
13. Komisijos posėdžio darbotvarkės (toliau – darbotvarkė) projektą parengia Komisijos pirmininkas, atsižvelgdamas į Komisijos narių pasiūlytus klausimus. Kartu su pasiūlymu turi būti pateikiama klausimui svarstyti reikalinga medžiaga. Jei Komisijos nario pasiūlytas klausimas į darbotvarkės projektą neįtrauktas, jį pateikusiam Komisijos nariui Komisijos posėdžio pradžioje pasiūloma kalbėti dėl darbotvarkės. Darbotvarkę tvirtina Komisija savo sprendimu.

14. Komisijos posėdžio metu Komisijos pirmininkas, kiti Komisijos nariai turi teisę pasiūlyti įtraukti į darbotvarkę ir naujų klausimų.

15. Komisijai nusprendus, svarstomu darbotvarkės klausimu turi būti pateiktas projektas. Prie projekto pridedama visa reikalinga medžiaga.

16. Parengtas projektas (Darbotvarkės, Išvados, Pažymos, Rezoliucijos ar kita) ne vėliau kaip prieš 12 valandų iki Komisijos posėdžio pradžios turi būti pateiktas Komisijos nariams susipažinti. Ši taisyklė netaikoma, jeigu klausimo, dėl kurio turi būti priimtas sprendimas, svarstymo būtinybė atsirado vėliau, nei likus 12 valandų iki Komisijos posėdžio. Komisijos nariai savo pastabas dėl projekto Komisijai gali pateikti raštu. Komisijos sekretorius privalo pasirūpinti, kad pastabos būtų pateiktos svarstyti kartu su projektu.

17. Su Komisijos posėdžiui gauta medžiaga kiti asmenys gali susipažinti Komisijos sprendimu.

KOMISIJOS POSĖDŽIO DALYVIAI
18. Komisijos posėdžiuose dalyvauja Komisijos nariai, Komisijai padedantys Lietuvos Respublikos Seimo kanceliarijos darbuotojai ir, Komisijos kvietimu, kiti asmenys.

19. Jeigu kviečiamas Lietuvos Respublikos Seimo narys arba kitas jo įgaliotas atstovas neatvyksta į Komisijos posėdį be svarbios priežasties arba atsisako pateikti Komisijai paaiškinimus, Komisija turi teisę priimti sprendimą nedalyvaujant Lietuvos Respublikos Seimo nariui ar jo įgaliotam atstovui.

20. Komisijos posėdžiuose ta apimtimi, kuria juose yra svarstoma įslaptinta informacija, nedalyvauja asmenys, pagal įstatymus neturintys teisės susipažinti su atitinkama įslaptinta informacija.

21. Visuomenei apie Komisijos posėdį paskelbiama per Lietuvos Respublikos Seimo kanceliarijos Komunikacijos departamento Ryšių su visuomene skyrių. Komisijos nariams ir kitiems asmenims, turintiems teisę ar privalantiems dalyvauti Komisijos posėdyje, apie rengiamą Komisijos posėdį, jo vietą ir laiką pranešama asmeniškai.

KOMISIJOS POSĖDŽIO TVARKA
22. Komisijos posėdyje svarstant atskirus darbotvarkės klausimus, paprastai pirmiausiai svarstomas klausimas yra pristatomas ir išklausoma Komisijos narių nuomonė. Po to savo nuomonę gali pareikšti ir kiti posėdžio dalyviai.

23. Svarstomą projektą ar kitą Komisijos veiklos klausimą paprastai pristato Komisijos nariai. Pristatyti svarstomą klausimą turi teisę ir kiti posėdžio dalyviai. Pristatant svarstomą klausimą, išdėstoma jo esmė.

24. Darbotvarkės klausimui pristatyti paprastai skiriama iki 10 minučių, Komisijos nario, kitų posėdžio dalyvių nuomonei pareikšti – 3 minutės. Prireikus Komisijos posėdžio pirmininkas gali nustatyti kitokią pristatymo ar nuomonės pareiškimo trukmę.

25. Kiekvienu darbotvarkės klausimu Komisijos nariai gali pateikti klausimus, kurie neturi trukti ilgiau kaip 1 minutė ir turi būti nurodoma, kam jie adresuojami. Posėdžio pirmininkui sutikus, išklausęs atsakymą, klausiantysis turi teisę užduoti papildomus klausimus, tačiau jie turi būti susiję su užduotu klausimu.

26. Replikos sakomos reaguojant į kieno nors kalbą arba prašant ką nors paaiškinti. Ar suteikti žodį replikai, sprendžia posėdžio pirmininkas. Replika negali trukti ilgiau kaip 1 minutė.

27. Žodį pasisakyti Komisijos nariams ar kitiems asmenims suteikia Komisijos posėdžio pirmininkas. Klausimus posėdyje dalyvaujantiems kviestiniams asmenims pirmas užduoda Komisijos posėdžio pirmininkas, po to – kiti Komisijos nariai.

28. Komisija raštu įspėja dėl baudžiamosios atsakomybės už melagingų pranešimų, paaiškinimų, informacijos ar duomenų teikimą Lietuvos Respublikos Seimo laikinajai tyrimo komisijai, taip pat dėl administracinės atsakomybės už Lietuvos Respublikos Seimo laikinosios tyrimo komisijos reikalavimų nevykdymą.
29. Kviestinių asmenų pasisakymams skiriama ne daugiau kaip 10 minučių. Prireikus Komisijos posėdžio pirmininkas gali pratęsti pasisakymų trukmę.
30. Komisijos posėdžio pirmininkas klausti ir pasisakyti gali be eilės.

31. Komisijos posėdžio pirmininkas perspėja asmenis, nesilaikančius šio Reglamento, ir gali nutraukti jų kalbą.

32. Komisija, priėmusi protokolinį sprendimą, gali pašalinti iš Komisijos posėdžių salės asmenis, kliudančius jai dirbti.

KOMISIJOS POSĖDŽIO PROTOKOLAS
33. Komisijos posėdžiai protokoluojami. Juos rašo Komisijos sekretorius (Komisijai padedantis Lietuvos Respublikos Seimo kanceliarijos darbuotojas).

34. Komisijos posėdžio protokole turi būti nurodoma: protokolo eilės numeris, posėdžio vieta ir laikas (kada jis buvo pradėtas ir baigtas); jame dalyvavę Komisijos nariai, sekretorius, kiti asmenys; Komisijos veiksmai iš eilės, kaip jie buvo atliekami; Komisijos narių ir kitų asmenų pareiškimai bei prašymai; Komisijos protokoliniai sprendimai; nuoroda apie atskirų Komisijos sprendimų priėmimą; Komisijos posėdžio pirmininko patvarkymai.
35. Posėdžio protokolą pasirašo Komisijos posėdžio pirmininkas ir sekretorius.

36. Posėdžio dalyviams informacija apie parengtą posėdžio protokolo projektą išsiunčiama elektroniniu paštu nurodant kur ir iki kada galima su juo susipažinti ir pateikti savo pastabas, taip pat nurodyti jo neteisingumą ar neišsamumą. Jei protokolo turinyje nėra konfidencialios ar susijusios su valstybės paslaptimi informacijos, protokolo projektas posėdžio dalyviams atsiunčiamas elektroniniu paštu. Pateiktas pastabas išnagrinėja Komisijos posėdžio pirmininkas ir, jeigu su jomis sutinka, patvirtina jų teisingumą bei prideda prie posėdžio protokolo.

37. Jeigu Komisijos posėdžio pirmininkas nesutinka su pastabomis, jos pateikiamos nagrinėti Komisijos posėdyje.

38. Išnagrinėjusi pastabas, Komisija priima motyvuotą sprendimą patvirtinti jų teisingumą arba jas atmesti. Pastabos dėl Komisijos posėdžio protokolo ir Komisijos priimtas sprendimas pridedami prie posėdžio protokolo.

39. Daromi Komisijos posėdžių garso įrašai. Juos saugo Komisijai padedantis Lietuvos Respublikos Seimo kanceliarijos darbuotojas. Minėti įrašai iššifruojami po kiekvieno Komisijos posėdžio. Šiuo atveju iššifruoti įrašai prilyginami Komisijos posėdžio protokolui. Posėdžio dalyviai turi teisę susipažinti su posėdžio garso įrašu.

KOMISIJOS SPRENDIMAI
40. Įgyvendindama savo įgaliojimus Komisija priima sprendimus, kurie įforminami atskiru dokumentu arba įrašomi į Komisijos posėdžio protokolą.

41. Komisijos sprendimai priimami Komisijos posėdžiuose atviru balsavimu posėdyje dalyvaujančių Komisijos narių balsų dauguma. Ši dauguma paprastai nustatoma Komisijos posėdžio pirmininkui paklausus, ar yra prieštaraujančiųjų. Jeigu prieštaraujančiųjų nėra, Komisijos posėdžio pirmininkas paskelbia „Priimta“. Jeigu yra bent vienas prieštaraujantysis, balsuojama rankų pakėlimu. Šiuo atveju balsus suskaičiuoja Komisijos posėdžio pirmininkas. Jeigu suskaičiuojama balsų dauguma, Komisijos posėdžio pirmininkas paskelbia „Priimta“, jeigu daugumos nėra – „Nepriimta“. Taip pat skaičiuojama, kas balsavo prieš ar susilaikė.

42. Komisijos narys Komisijos posėdžiuose turi tik vieną balsą. Jei balsai pasidalija po lygiai, lemia Komisijos pirmininko balsas.

43. Atskiru dokumentu įformintus Komisijos sprendimus pasirašo Komisijos posėdžio pirmininkas.

44. Komisijos sprendimai įforminami jų priėmimo data.

45. Komisijos sprendimai, jei juose pačiuose nenumatyta kita įsigaliojimo data, įsigalioja nuo jų priėmimo dienos.

46. Komisijos posėdyje pritarus projektui, jį rengęs Komisijos narys ar Lietuvos Respublikos Seimo kanceliarijos darbuotojas turi jį suredaguoti, atsižvelgdamas į posėdyje priimtas pataisas, ir, prireikus, galutinę sprendimo redakciją suderinti su Komisijos posėdžio pirmininku. Posėdyje priėmus projekto pataisas, Komisija gali galutinį sprendimo redagavimą pavesti Komisijos narių grupei. Grupės darbą koordinuoja Komisijos paskirtas narys. Jis yra atsakingas, kad sprendimo galutinė redakcija būtų įforminta laiku.

47. Komisijos sprendimai prireikus siunčiami atitinkamiems adresatams. Posėdžio protokoluose įrašyti sprendimai, jeigu reikia, siunčiami atitinkamiems adresatams kaip posėdžio protokolo išrašai.

48. Paaiškėjus naujoms reikšmingoms aplinkybėms, Komisija jos narių ar kitų posėdžio dalyvių iniciatyva gali peržiūrėti priimtus sprendimus. Ši nuostata netaikoma galutinei Komisijos išvadai.

49. Galutinę išvadą Komisija priima uždarame posėdyje, dalyvaujant tik Komisijos nariams ir, Komisijos sprendimu, Komisijos sekretoriui bei kitiems Komisijai padedantiems Lietuvos Respublikos Seimo kanceliarijos darbuotojams.

50. Jeigu Komisijos narių mažuma, kurią sudaro ne mažiau kaip 3 Komisijos nariai, Komisijos galutinei išvadai pareiškia atskirąją nuomonę, ji turi būti pridedama ir paskelbiama kartu su Komisijos galutine išvada.

VISUOMENĖS INFORMAVIMAS
51. Iki komisija nebaigs tyrimo, Komisijos nariai ir Komisijos darbe dalyvaujantys asmenys niekam negali teikti jokios informacijos apie vykdomo tyrimo aplinkybes, su tyrimu susijusius asmenis, turimą medžiagą, duomenis.

            52. Po kiekvieno komisijos posėdžio gali būti parengiamas pranešimas visuomenės informavimo priemonėms. Pranešimą raštu arba žodžiu gali pateikti tik komisijos pirmininkas ar komisijos įgaliotas jos narys ir tik tokį, kokį įgaliojo pateikti komisija.

52. Oficiali Komisijos nuomonė išsakoma tik po galutinio Komisijos sprendimo priėmimo.

BAIGIAMOSIOS NUOSTATOS
53. Šis Reglamentas gali būti keičiamas kiekvieno Komisijos nario pasiūlymu. Pasiūlymai pakeisti šį Reglamentą pateikiami Komisijos pirmininkui. Jis pasirūpina, kad pasiūlymai būtų perduoti svarstyti visiems Komisijos nariams.

PRIEDAI

54. 1 priedas. Dėl įspėjimo dėl baudžiamosios atsakomybės už melagingų pranešimų, paaiškinimų, informacijos ar duomenų teikimą Lietuvos Respublikos Seimo laikinajai tyrimo komisijai, taip pat dėl administracinės atsakomybės už Lietuvos Respublikos Seimo laikinosios tyrimo komisijos reikalavimų nevykdymą.

Komisijos pirmininkas






Artūras Skardžius
Seimo laikinosios tyrimo komisijos dėl 
dėl 2007 m. Nacionalinėje energetikos

strategijoje suformuluotų siekių

įgyvendinimo rezultatų įvertinimo ir

situacijos energetikos sektoriuje

išaiškinimo reglamento
1 priedas

Aš, _______________________________________________________________________________

(vardas ir pavardė)

p a t v i r t i n u,

kad esu įspėtas dėl baudžiamosios atsakomybės už melagingų pranešimų, paaiškinimų, informacijos ar duomenų teikimą Lietuvos Respublikos Seimo laikinajai tyrimo komisijai (pagal Lietuvos Respublikos baudžiamojo kodekso 235 straipsnio 2 dalį), taip pat dėl administracinės atsakomybės už Lietuvos Respublikos Seimo laikinosios tyrimo komisijos reikalavimų nevykdymą (pagal Lietuvos Respublikos administracinių teisės pažeidimų kodekso 1877 straipsnį).

____________________


_______________

(parašas)




(data)

